Emme kaikki onnistujia

Työ on ihmisen elämän edellytys ja ilo. Palkkatyö kuuluu yhteiskunnan perustaan, mutta palkatonkin työ pitää yhteiskunnan rattaita käynnissä: avitetaan naapuria, osallistutaan hoivatyöhön ja paljon muuta.

Ison sektorin muodostaa urheiluseuratoiminta, jossa vapaaehtoisten toimijoiden määrä on tuhansissa jokaisena päivänä.

Työstä tarvittaisiin laajempaa ja syvällisempää keskustelua kuin mitä siitä nyt käydään: mitä työ oikeasti on, ja mitä se on silloin kun sitä ei ole?

Kysymyksen loppuosasta ei ole pitkä matka köyhyyteen. Yhtenä pahimpana ilmentymänä se näkyy työttömyyden periytymisenä.

Kirjailija-toimittaja Asta Leppä sanoo, että köyhyydestä on meillä kapea ja puutteellinen kuva - vasta viime aikoina on asiasta alettu avoimemmin ja laajemmin puhua.

Huono-osaisuutta pohtinut Leppä mainitsee *Helsingin Sanomien Kuukausiliitteessä*, että asenteissamme köyhyyteen on ollut halua lakaista huono-osaisimmat pois silmistämme.

Tai sitten olemme olleet herkästi antamassa neuvoja yhteiskunnan pohjalle pudonneille. Tässä hän vähän heristää sormeaan keskiluokkaan päin ja näkee sen asenteissa olevan tuota karsastavaa katsetta.

Leppä myöntää asian olevan vaikean, kun köyhyyttä on monella tavalla ja monista syistä. Mutta ylenkatsotussa luokassa on myös aktiivisia toimijoita aina kulttuuritekoja myöten - eivät kaikki ole luusereita, huomattaa hän.

Hänen mielestään köyhyyden eri syistä pitäisi puhua entistä avoimemmin ja nähdä se, että emme kaikki ole onnistujia. Ihmisellä on arvo epäonnistumisistaan huolimatta, ja koskaan ei voi tietää, miten elämä heittelee, sanoo hän.

\*\*\*

Suomen talouden sanotaan olevan nousukiidossa. Eikö sen imuun tulisi nyt laittaa perusturvan parannustarpeet?

Kysymys on sitäkin enemmän aiheellinen, kun tuore lehtiuutinen kertoo tulottomien kotitalouksien määrän kaksinkertaistuneen viidessä vuodessa. Näin aikana, jolloin pienituloistenkin etuja on leikattu.

RISTO HIRVONEN